86.		Licenčná zmluva na ochrannú známku (§ 508 až 515 OZ)
Čl. I
Zmluvné strany
1.	Sabatos, spol. s r.o.
Janičiarska ul. č. 34, 851 08 Bratislava, 
IČO, DIČ, IČ DPH
zastúpená Ing. Jánom Suchým, konateľom,
zapísaná v obchodnom registri Okresného súdu v Bratislave I, odd., vl. č. ..............................
(ďalej len „poskytovateľ“)
2.	Ebona, spol. s r.o.
Kraková ul. č. 67, 851 09 Bratislava, 
IČO, DIČ, IČ DPH
zastúpená Ing. Jozefom Holým, konateľom,
zapísaná v obchodnom registri Okresného súdu Bratislava I, odd., vl. č. ................................
(ďalej len „nadobúdateľ“)
Čl. II
Úvodné ustanovenie
Poskytovateľ ochrannej známky je vlastníkom ochrannej známky uvedenej v prílohe tejto zmluvy. Toto právo nadobudol na základe zápisu ochrannej známky do registra ochranných známok na Úrade priemyselného vlastníctva SR. Ochranná známka je registrovaná pod č. .............................. Poskytovateľ je oprávnený na poskytovanie práva na dočasné užívanie ochrannej známky inou osobou.
Čl. III
Predmet zmluvy
1.	Predmetom zmluvy je používanie ochrannej známky uvedenej v Čl. II tejto zmluvy nadobúdateľom známkovej licencie. Nadobúdateľ známkovej licencie je oprávnený používať ochrannú známku poskytovateľa licencie na svojich výrobkoch, ktoré uvádza na trh spolu s poskytovateľom licencie.
2.	Známková licencia sa poskytuje nadobúdateľovi na obdobie od 1. januára 2023 do 1. januára 2026. Nadobúdateľ licencie sa zaväzuje, že ochrannú známku bude uvádzať len na výrobkoch, ktoré boli vyrobené na základe technickej dokumentácie poskytovateľa licencie. Táto ochranná známka sa bude používať výlučne len na výrobkoch, ktoré sa uvádzajú do obehu na domácom trhu.
3.	Nadobúdateľ známkovej licencie nie je oprávnený previesť právo užívať ochrannú známku poskytovateľa na tretie osoby.
4.	Poskytovateľ známkovej licencie sa ďalej zaväzuje odovzdať nadobúdateľovi grafické vyhotovenie ochrannej známky do 30 dní po podpísaní tejto zmluvy spolu s písomnou dokumentáciou a urobiť nevyhnutné opatrenia na ochranu výkonu práva nadobúdateľom známkovej licencie voči tretím osobám.
Čl. IV
Rozsah a spôsob užívania
1.	Poskytovateľ známkovej licencie poskytuje nadobúdateľovi nevýlučné právo užívať licenčnú ochrannú známku „Sabatos“ na označenie svojich výrobkov, ktoré vyrába na základe zmluvy o spolupráci uzavretej medzi zmluvnými stranami dňa 15. 12. 2022.
2.	Nadobúdateľ licencie je oprávnený používať ochrannú známku poskytovateľa na všetkých spoločne vyrábaných výrobkoch. Túto ochrannú známku je oprávnený používať na všetkých propagačných materiáloch a v rámci marketingovej komunikácie.
3.	Nadobúdateľ licencie nebude na vyššie uvedených výrobkoch používať inú ochrannú známku ako je uvedené v ods. 1 a nebude ochrannú známku používať v inej podobe, než aká je zaregistrovaná na Úrade priemyselného vlastníctva SR. Túto ochrannú známku však nesmie použiť na označenie svojich obchodných miest.
4.	Nadobúdateľ licencie bez omeškania oznámi poskytovateľovi licencie každý prípad nekalosúťažného konania zo strany tretích osôb.
Čl. V
Licenčný poplatok
1.	Cena odplaty za poskytnutú licenciu sa dojednala paušálnou sumou vo výške 333 333 € (slovom tristotridsaťtritisíc tristotridsaťtri eur) na celú dobu platnosti licencie.
2.	Licenčný poplatok je splatný do 15 dní po uzavretí tejto zmluvy.
3.	Nadobúdateľ licencie je okrem uvedeného povinný zaplatiť poskytovateľovi časť nákladov na udržiavanie ochrannej známky.
Čl. VI
Zmluvná pokuta
Nadobúdateľ je povinný zaplatiť za porušenie tejto zmluvy a práv k ochrannej známke zmluvnú pokutu vo výške 33 000 € (slovom tridsaťtritisíc eur), a to za každé porušenie práva.
Čl. VII
Informácie a výkazníctvo
Nadobúdateľ známkovej licencie je povinný predkladať za každý kalendárny polrok poskytovateľovi licencie prehľad o počte výrobkov, ktoré sa uviedli na trh pod ochrannou známkou poskytovateľa.
Čl. VIII
Riešenie sporov
Zmluvné strany sa dohodli, že všetky sporné veci, ktoré vzniknú v priebehu využívania známkovej licencie, budú riešiť na základe vzájomného rokovania. V prípade, že spor nebude možné takto odstrániť, je na prerokovanie sporu príslušný Krajský súd v Bratislave.
Čl. IX
Záverečné ustanovenia
1.	Táto zmluva sa dojednáva na dobu určitú od 1. januára 2023 do 31. decembra 2026.
2.	Poskytovateľ známkovej licencie je oprávnený od zmluvy odstúpiť, ak nadobúdateľ nezaplatí licenčný poplatok do 30 dní po jej podpísaní zmluvnými stranami.
3.	Doplnky k tejto zmluve sa môžu uzavrieť len vo forme písomných dodatkov.
4.	Táto zmluva obsahuje 1 prílohu, ktorá je jej bezprostrednou súčasťou.
5.	Táto zmluva nadobúda platnosť a účinnosť dňom jej podpisu zmluvnými stranami.
6.	Táto zmluva nadobúda účinnosť voči tretím osobám zápisom do registra ochranných známok na Úrade priemyselného vlastníctva SR (§ 509 ods. 1 Obchodného zákonníka, zákon č. 506/2009 Z. z.).
Bratislava 15. 12. 2022
				poskytovateľ		nadobúdateľ
Poznámka
Právny režim licenčných zmlúv pre celú oblasť priemyselného vlastníctva je upravený v § 508 – 515 OZ.
Podľa § 508 ods. 2 citovaného predpisu je písomná forma podmienkou platnosti licenčnej zmluvy. 
Zákon o ochranných známkach neurčuje, kto môže byť nadobúdateľom licencie. Majiteľ ochrannej známky môže poskytnúť licenciu pre všetky tovary, pre ktoré bola ochranná známka zapísaná. Právo získať licenciu má len ten subjekt, ktorej predmetom podnikania sú tovary alebo služby, pre ktoré je ochranná známka zapísaná.